Nhariiji Leydi Me'en
Fouta Djallon
Pular
Si a soru e dhowdi fitaare ma leggal njanal
fii fowtagol, wife hendu bhubhundu, deyyhita,
Si a yah' e nder dunkiire bhendunde maaro mu'n,
maa naatudhaa sarden banaana nde sawtata;
Si a joodhi sera thaangol njanol kadi, taskidhaa
ko dieele ngol dunyindirta, ferondira fondita;
Si a yah e boowal yajungal men, ornudhaa
gite maadha kattudhe-ndardhe, haa ka dhe ronkataa,
Si a yhawu e pellii toowungii ha hewtudhaa
laamel ka roomet, yheewudhaa ko no yaltita,
A wonay kisan seedee, a girroto dhii nhariiji
dhi leydi me'n taganaa, e neema mo lannataa,
A taway no fawi maa gollugol fii bhantagol
ndii leydi me'n, ayna ndi, hara ganyo yultataa.
Yo musiddho a yii nhariji dhi leydi maa
taganaa, e neema, e dhii ngaluuji dhi hayrataa;
Hiwu leydi maa, yidhu yimbhe maa, neu bhibbhe maa,
nafu mawbhe maa bhen, tampana bhe, a nimsata!
Yo mi darto dhoo; dhun dhoo yonay, ko no fuddhore
fahminde dokkal Allah Wawdho Mo ronkata.
Jooman hisin men, hisnu Gine, bheyda dewal,
pottal e fahmu amen, e barke mo lannataa.
Labe, nyande 4 dujambar, 1975
Wallafuyee Thierno Abdourahmane Bah
fuv_Latn hau_Latn wol_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn hau_Latn fuv_Latn fuv_Latn fuv_Latn fuv_Latn luo_Latn fuv_Latn kmb_Latn fuv_Latn fuv_Latn fuv_Latn fuv_Latn bug_Latn ace_Latn